Kami terpaksa menutup kedai!
Sekinchan: Bukan hanya terpaksa tutup kedai, kawasan persekitaran turut dipenuhi lumpur dan sampah-sarap akibat banjir kilat. Itu dihadapi peniaga di kawasan pelancongan Pantai Batu 23, Sungai Nibong di sini yang saban tahun berdepan fenomena air pasang besar.Perkara ini bukan sahaja memberi kesan kepada peniaga, malah menjejaskan keindahan pesisiran pantai itu juga apabila dicemari timbunan sampah.Pekerja kedai makan, Abu Hadi Poniman, 50, berkata, setiap kali air pasang berlaku ia membawa bersama lumpur dan sampah yang menyebabkan kawasan berkenaan kotor."Kami sudah biasa dengan air pasang besar. Setiap tahun mesti (paras) air terus naik."Dulu sebelum (pantai) ditambak, keadaan lagi teruk (barang kedai makan dihanyut), tetapi masalah lain timbul apabila banyak sampah hanyut kelihatan sebaik air surut," katanya.  Peniaga minuman, Mohd Azharul Abu Bakar, 34, berkata, banjir kilat yang disebabkan fenomena air pasang besar boleh dielakkan sekiranya faktor kebersihan diutamakan.Dia berkata, setiap kali berlaku air pasang kawasan bersebelahan pesisiran pantai ditenggelami air."Pihak berwajib perlu turun padang  memastikan saluran longkang di kawasan tumpuan pelancongan ini tidak tersumbat dan terhalang daripada  objek."Saya minta kerjasama semua, tidak kira peniaga atau pengunjung untuk sentiasa menjaga kebersihan kawasan ini," katanya. Penduduk yang mahu dikenali sebagai Abdullah, 60, berkata,  fenomena air pasang besar kali ini tidak seteruk tahun lalu selepas pihak berkuasa menaik taraf benteng penahan di pesisiran pantai."Syukurlah keadaan sekarang terkawal apabila  air laut yang melimpah ke kedai makan dan kawasan sekitar cepat surut dan tidak seperti dahulu."Biasanya, banjir kilat berlaku dalam tempoh 30 minit sahaja dan keadaan itu  bertambah baik jika sistem perparitan tidak tersumbat dan diselenggara sempurna," katanya.Ikuti penjelasan pihak berkuasa berhubung isu ini dalam terbitan Harian Metro esok.